ที่ประชุมสภาผู้แทนราษฎร มีมติไว้วางใจ นายกรัฐมนตรีและรัฐมนตรีทั้ง 5 คน
การประชุมสภาผู้แทนราษฎร เพื่อลงมติในญัติติการอภิปรายไม่ไว้วางใจ รัฐมนตรีเป็นรายบุคคล วันนี้ (4 ก.ย.64) เริ่มเวลา 10.00 น. นายชวน หลีกภัย ประธานสภาผู้แทนราษฎร ทำหน้าที่ประธานการประชุม  แจ้งที่ประชุมว่า ตามรัฐธรรมนูญการลงมติไว้วางใจหรือไม่ไว้วางใจ จะต้องมีคะแนนเสียงมากกว่ากึ่งหนึ่งของสมาชิกทั้งหมดที่มีอยู่ 482 คน  หรือไม่น้อยกว่า 242 เสียง โดยมีเสียงพรรคร่วมรัฐบาล 271 เสียง และพรรคร่วมฝ่ายค้าน 211 เสียง โดยจะประกาศดำเนินการลงคะแนนเสียง รัฐมนตรี ตามลำดับที่ได้ยื่นญัตติไว้ผลการลงมติพบว่านายกรัฐมนตรีและรัฐมนตรีที่ถูกอภิปราย ได้รับการไว้วางใจจากสมาชิกให้ทำหน้าที่ต่อ เนื่องจากมีคะแนนเสียงเกินกึ่งหนึ่ง โดยนายกรัฐมนตรีและรัฐมนตรีที่ถูกอภิปรายทั้ง 5 คน ได้รับการลงมติไว้วางใจจากที่ประชุมสภาฯ เนื่องจากมีคะแนนเสียง เกินกึ่งหนึ่ง โดย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้รับคะแนนไว้วางใจ 264 เสียง ไม่ไว้วางใจ 208 เสียง งดออกเสียง 3 เสียง ไม่ลงคะแนนเสียงไม่มี นายอนุทิน ชาญวีรกูล รองนากรัฐมนตรีและรัฐมนตรีว่าการกระทรวงสาธารณสุข ได้รับคะแนนไว้วางใจ 269 เสียง ไม่ไว้วางใจ 196 งดออกเสียง 11 เสียง ไม่ลงคะแนนเสียงไม่มี  นายสุชาติ ชมกลิ่น รัฐมนตรีว่าการกระทรวงแรงงาน ได้รับคะแนนไว้วางใจ 263 เสียง ไม่ไว้วางใจ 201 งดออกเสียง 10 เสียง ไม่ลงคะแนนเสียง 1 เสียง  นายศักดิ์สยาม ชิดชอบ รัฐมนตรีว่าการกระทรวงคมนาคม ได้รับคะแนนไว้วางใจ 269 เสียง ไม่ไว้วางใจ 195 เสียง งดออกเสียง 10 เสียง ไม่ลงคะแนนเสียง 1 เสียง  นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้รับคะแนนไว้วางใจ 270 เสียง ไม่ไว้วางใจ 199 เสียง งดออกเสียง 8 เสียง ไม่ลงคะแนนเสียง 1 เสียง และนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ได้รับคะแนนไว้วางใจ 267 เสียง ไม่ไว้วางใจ 202 เสียง งดออกเสียง 9 เสียง ไม่ลงคะแนนเสียงไม่มีรัฐมนตรีที่ได้รับคะแนนไว้วางใจน้อยสุดคือ นายสุชาติ ชมกลิ่น รัฐมนตรีว่าการกระทรวงแรงงาน ส่วนรัฐมนตรีที่ได้คะแนนไว้วางใจมากสุดคือ นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ทั้งนี้ นายชวน หลีกภัย ประธานการประชุม ประกาศปิดการประชุมสภาในเวลา 10.35 น.